### Ministerul Transporturilor - MT

# Regula de desfășurare a operațiunilor de scafandrerie în porturi și în apele naționale navigabile ale României din 10.10.2008

### În vigoare de la 06 noiembrie 2008

Publicat în Monitorul Oficial, Partea I nr. 749 din 06 noiembrie 2008. Formă aplicabilă la 14 aprilie 2021.

**Art. 1. -** (1) Prezentele reguli se aplică operațiunilor de scafandrerie desfășurate în porturi și în apele naționale navigabile ale României.

(2) Nu intră sub incidența prevederilor prezentului ordin activitățile militare ale scafandrilor militari, precum și activitățile de scufundare de agrement.

**Art. 2. -** În sensul prezentelor reguli, termenul operațiuni de scafandrerie are următoarele semnificații:

a) intervenție cu scafandri la opera vie a navei;

b) intervenție cu scafandri în caz de accident naval;

c) intervenție cu scafandri pentru ranfluare nave/epave;

d) realizarea de construcții hidrotehnice, reparații la construcțiile hidrotehnice cu scafandri;

e) inspecții subacvatice cu scafandri ale construcțiilor hidrotehnice, ale acvatoriilor, precum și ale navelor;

f) curățarea bazinelor portuare, recuperarea obiectelor scufundate în bazine portuare sau pe căile navigabile.

**Art. 3. -** Activitățile de scafandrerie în porturi și în apele naționale navigabile ale României se efectuează numai de operatori economici autorizați de Autoritatea Navală Română în condițiile legii.

**Art. 4. -** Începerea lucrărilor este permisă numai după ce operatorul economic ce execută activități de scafandrerie a obținut permisul de lucru.

**Art. 5. -** Permisul de lucru se eliberează de căpitănia portului în a cărui zonă de jurisdicție urmează să se desfășoare lucrările de scafandrerie.

**Art. 6. -** Pentru obținerea permisului de lucru operatorul economic va prezenta următoarele:

a) autorizația de efectuare a activităților auxiliare activităților de transport naval - lucrări de scafandrerie (LS);

b) planul zonei de lucru și programul de lucru aprobate de administratorul zonei unde urmează să se desfășoare activitatea;

c) condițiile specifice în care se desfășoară activitatea;

d) mijloacele și echipamentele folosite;

e) modul și mijloacele de semnalizare a zonei unde se acționează cu scafandri;

f) persoana responsabilă cu coordonarea activității de scafandrerie;

g) mijloacele de comunicație folosite pentru legătura permanentă cu căpitănia portului, precum și cu navele din zonă.

**Art. 7. -** După eliberarea permisului de lucru, dar nu mai târziu de 24 de ore înainte de începerea efectivă a activităților de scafandrerie, căpitănia portului va emite un "Aviz către navigatori" care va cuprinde cel puțin zona unde se desfășoară aceste activități, durata lor, programul de lucru, modul de semnalizare și mijloacele de comunicații.

**Art. 8. -** Pe timpul desfășurării activităților de scafandrerie, operatorul economic are obligația de a:

a) respecta regulile privind siguranța navigației;

b) semnaliza zona de lucru conform prevederilor legale;

c) respecta normele privind securitatea și sănătatea muncii;

d) respecta programul de lucru consemnat în permisul de lucru.

**Art. 9. -** Pe toată durata derulării activităților de scafandrerie, căpitănia portului va supraveghea și va controla modul în care operatorul economic respectă prevederile legale privind siguranța navigației, precum și condițiile de lucru specificate în permisul de lucru.

**Art. 10. -** În cazuri de urgență, operatorii economici care desfășoară lucrări de scafandrerie vor interveni numai din dispoziția căpităniei de port.

**Art. 11. -** Căpitănia portului poate dispune oprirea activităților de scafandrerie atunci când constată că nu se respectă condițiile prevăzute în permisul de lucru, când sunt puse în pericol alte nave sau instalații portuare sau când sunt încălcate regulile privind siguranța navigației.

**Art. 12. -** La terminarea lucrărilor de scafandrerie, operatorul economic va depune la căpitănia portului un raport detaliat privind derularea și rezultatele lucrărilor.